FI Euroopan unionin virallinen lehti C 328/1

EUROOPAN KESKUSPANKIN LAUSUNTO,

annettu 25 päivänä marraskuuta 2008,

ehdotuksesta neuvoston asetukseksi järjestelystä keskipitkän ajan rahoitustuen myöntämiseksi jäsenvaltioiden maksutaseille annetun asetuksen (EY) N:o 332/2002 muuttamisesta

(CON/2008/77)

(2008/C 328/01)

Johdanto ja oikeusperusta

Euroopan keskuspankki (EKP) vastaanotti 12 päivänä marraskuuta 2008 Euroopan unionin neuvostolta pyynnön antaa lausunto ehdotuksesta neuvoston asetukseksi järjestelystä keskipitkän ajan rahoitustuen myöntämiseksi jäsenvaltioiden maksutaseille annetun asetuksen (EY) N:o 332/2002 muuttamisesta (1) (jäljempänä ’asetusehdotus’).

EKP:n toimivalta antaa lausunto perustuu Euroopan yhteisön perustamissopimuksen (jäljempänä perustamissopimus) 105 artiklan 4 kohtaan, sillä EKP hallinnoi tämän järjestelyn mukaisesti myönnettäviä lainoja. Tämän lausunnon on antanut EKP:n neuvosto Euroopan keskuspankin työjärjestyksen 17.5 artiklan ensimmäisen virkkeen mukaisesti.

1. Yleisiä huomautuksia

Nykyisin voimassa olevalla, helmikuussa 2002 annetulla asetuksella (2) alennettiin aikaisemman asetuksen mukainen myönnettävien lainojen enimmäismäärä 16 miljardista EUR 12 miljardiin EUR (3). EKP katsoo, että nykyisessä taloudellisessa tilanteessa on todennäköistä, että euroalueen ulkopuoliset jäsenvaltiot hakevat keskipitkän ajan rahoitustukijärjestelmän nojalla tukia enemmän kuin aikaisemmin on arvioitu ja että niiden tukihakemukset koskevat huomattavasti suurempia määriä kuin vuonna 2002 ennakoitiin. Näin ollen EKP katsoo, että mahdollinen tuen tarve voi kansainvälisen talous- ja rahoitusympäristön muutosten vuoksi ylittää nykyisen 12 miljardin EUR enimmäismäärän. Sen vuoksi EKP kannattaa enimmäismäärän korottamista 25 miljardiin EUR, niin että yhteisöllä on mahdollisuus reagoida mahdollisiin rahoitustukipyyntöihin.

2. Erityisiä huomautuksia

Järjestelyn enimmäismäärän muuttamista koskeva menettely

Ehdotuksella sisällytettäisiin asetuksen (EY) N:o 322/2002 1 artiklaan uusi 3 kohta, jossa annettaisiin komissiolle toimivalta tarkistaa enimmäismäärää saatuaan talous- ja rahoituskomitealta lausunnon tarkistamisen kiireellisyydestä ja tarkistetun enimmäismäärän suuruudesta. EKP epäilee vakavasti ehdotetun menettelyn sopivuutta. Yhtäältä EKP katsoo, että kiireellisyys ei oikeuta tämän uuden menettelyn käyttöönottoa. Kun otetaan erityisesti huomioon se, että asetusehdotus on tarkoitus antaa erittäin lyhyen määräajan kuluessa, neuvostolla olisi ilmeisesti tilaisuus myös korottaa enimmäismäärää tulevaisuudessa erittäin lyhyen määräajan kuluessa. Toisaalta EKP suhtautuu epäilevästi siihen, onko toimivaltuuksien delegointi komissiolle lainmukainen (4). Näin ollen EKP on sillä kannalla, että uutta menettelyä koskeva lisäys tulisi poistaa asetuksesta. Tämä lähestymistapa oli esillä neuvostossa asetusehdotuksen valmistelutyön yhteydessä, ja sitä ehdotetaan myös Euroopan parlamentin asiaa koskevassa julkilausumassa (5).

3. Muutosehdotukset

Muutokset, joita ehdotettuun asetukseen olisi EKP:n näkemyksen mukaan tehtävä, esitetään tämän lausunnon liitteessä.

Tehty Frankfurt am Mainissa 25 päivänä marraskuuta 2008. EKP:n varapuheenjohtaja Lucas D. PAPADEMOS

(1) KOM(2008) 717 lopullinen.

(2) Asetus (EY) N:o 332/2002, annettu 18 päivänä helmikuuta 2002, järjestelystä keskipitkän ajan rahoitustuen myöntämiseksi jäsenvaltioiden maksutaseille (EYVL L 53, 23.2.2002, s. 1).

(3) Asetuksen (EY) N:o 332/2002 mukaisella järjestelyllä korvattiin järjestelystä keskipitkän ajan rahoitustuen myöntämiseksi jäsenvaltioiden maksutaseille 24 päivänä kesäkuuta 1988 annetun neuvoston asetuksen (ETY) N:o 1969/88 (EYVL L 178, 8.7.1988, s. 1) mukainen järjestely.

(4) Jos neuvosto delegoisi komissiolle valtuuden enimmäismäärän korottamiseen, delegoinnin tulisi tapahtua perustamissopimuksen 202 artiklan mukaisesti. Yhteisöjen tuomioistuimen oikeuskäytännön mukaan niissä tapauksissa, kun neuvosto siirtää komissiolle toimivaltaa antamiensa sääntöjen täytäntöönpanoon, se voi ainoastaan vahvistaa ehdot niiden komissiolle myönnettyjen toimivaltuuksien käytölle, joista säädetään etukäteen ns. komitologiamenettelypäätöksessä (menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehty neuvoston päätös 1999/468/EY, EYVL L 184, 17.7.1999, s. 23); ks. yhteisöjen tuomioistuimen tuomio 10 päivänä joulukuuta 1970, Einfuhr- und Vorratsstelle für Getreide und Futtermittel/Köster (25/70, Kok. 1970, s. 116; Kok. Ep. s. 515). Menettely, jossa komission päätös tehdään talous- ja rahoituskomitean kuulemisen jälkeen, ei kuulu komitologiamenettelypäätöksen mukaisiin menettelyihin. Tämän vuoksi EKP katsoo, että mikäli kyseinen asia esitettäisiin yhteisöjen tuomioistuimelle, toimivaltuuksien siirron laillisuuden perusteleminen olisi erittäin vaikeaa.

(5) Euroopan parlamentin lainsäädäntöpäätöslauselma 20. marraskuuta 2008 ehdotuksesta neuvoston asetukseksi järjestelystä keskipitkän ajan rahoitustuen myöntämiseksi jäsenvaltioiden maksutaseille annetun neuvoston asetuksen (EY) N:o 332/2002 muuttamisesta, P6_TA(2008)0560.